**Pozivamo vas u ZICER na peti CASSINI Hackathon**

Jeste li spremni stvoriti rješenja koristeći svemirsku tehnologiju za jačanje sigurnosti Europe? Uz 5. CASSINI Hackathon možete uspjeti!

Pridružite se **[CASSINI Space Tech Hackathonu](https://www.cassini.eu/hackathons/)** koji će se održati u ZICER-u od 24. do 26. ožujka 2023. godine. Ovogodišnja tema je **Sigurnost putem svemirskih tehnologija**.

Inspirirajte se stručnjacima, naučite pristupiti podacima iz Copernicusa, EGNOS-a i Galilea i povežite se s timom kako biste izgradili svoje rješenje.

**Što su CASSINI hackathoni?**

CASSINI hackathoni izvrsna su prilika za razvoj ideja digitalnih načina primjene svemirskih podataka. Namijenjeni su **studentima**, **istraživačima** i **timovima/startupima** u vrlo ranim fazama. Dio su inicijative CASSINI, programa Europske komisije za potporu svemirskom poduzetništvu. Natjecatelji se suočavaju s globalnim izazovima iz područja obrane, sigurnosti i kibernetičke sigurnosti koristeći svemirske tehnologije.

**10 lokacija, jedna zajednička misija**

CASSINI vikend hackathon održava se simultano **od 24. do 26. ožujka** u deset europskih zemalja: Danskoj, Švedskoj, Estoniji, Poljskoj, Francuskoj, Italiji, Mađarskoj, Rumunjskoj, Bugarskoj i Hrvatskoj. ZICER organizira [hrvatsko CASSINI izdanje](https://www.cassini.eu/hackathons/Croatia).

**Što očekivati?**

Kroz hackathon sudionicima će se pružiti sve što je potrebno kako bi se formirali odlični timovi. To obuhvaća **predavanja i mentorstva** o **pristupu svemirskim podacima** te prepoznavanju potreba korisnika kao i sve ostale informacije potrebne za početak rada na digitalnim rješenjima. Ujedno, pojedince i timove čeka rad u proaktivnom i kreativnom prostoru ZICER-a, vodećeg hrvatskog startup huba. Hackathon je natjecateljskog karaktera. Najbolje rangirani tim očekuje 5.000 eura, drugoplasirani tim 1.000 eura i poklon-paket sponzora, a trećeplasirani tim poklon-paket sponzora. Posebno iznenađenje hrvatskog izdanja CASSINI hackathona je šestomjesečna plaćena praksa u SES Techcomu u Luxembourgu koju će osvojiti jedan sudionik hackathona.

Pobjeda na nacionalnim hackathonima najboljim timovima otvara novi izazov – pitchanje u ukupnom finalu gdje će tri najbolja tima iz deset spomenutih europskih zemalja osvojiti atraktivne nagrade. Ove nagrade, između ostalih, uključuju i šest mjeseci mentorstva najboljih space tech stručnjaka u Europi.

**Trebate dodatni poticaj za sudjelovanje?**

Kako bi sudionike pripremili za hackathon tijekom ožujka će biti održani inspirativni događaji koji obuhvaćaju *keynote* govore, seminar o koracima koji vode do inovacija i *fireside* razgovore.

Prijave za CASSINI Space Tech Hackathon će biti otvorene do 17. ožujka 2023. putem web stranice <https://www.cassini.eu/hackathons/> te putem podstranice <https://www.cassini.eu/hackathons/Croatia>. Sva dodatna pitanja možete postaviti putem e-mail adrese bok@zicer.hr.